
KĖDAINIŲ RAJONO SAVIVALDYBĖS TARYBA

SPRENDIMAS
DĖL KĖDAINIŲ RAJONO SAVIVALDYBĖS GABIŲ MOKINIŲ SKATINIMO TVARKOS APRAŠO PATVIRTINIMO 

2024 m. balandžio 26 d. Nr. TS-94
Kėdainiai


Vadovaudamasi Lietuvos Respublikos vietos savivaldos įstatymo 15 straipsnio 4 dalimi, ir atsižvelgdama į Kėdainių rajono savivaldybės 2024–2026 metų strateginį veiklos planą, patvirtintą Kėdainių rajono savivaldybės tarybos 2024 m. vasario 15 d. sprendimu Nr. TS-23 „Dėl Kėdainių rajono savivaldybės 2024–2026 metų strateginio veiklos plano tvirtinimo“, Kėdainių rajono savivaldybės taryba n u s p r e n d ž i a: 
1. Patvirtinti Kėdainių rajono savivaldybės gabių mokinių skatinimo tvarkos aprašą (pridedama).
2. Pripažinti netekusiu galios Kėdainių rajono savivaldybės tarybos 2017 m. gruodžio 22 d. sprendimą Nr. TS-230 „Dėl Kėdainių rajono savivaldybės gabių mokinių skatinimo tvarkos aprašo patvirtinimo“ su visais pakeitimais ir papildymais.



Savivaldybės meras				Valentinas Tamulis	

PATVIRTINTA
Kėdainių rajono savivaldybės tarybos
2024 m. balandžio 26 d. sprendimu 
Nr. TS-94

KĖDAINIŲ RAJONO SAVIVALDYBĖS GABIŲ MOKINIŲ SKATINIMO TVARKOS APRAŠAS

I SKYRIUS
BENDROSIOS NUOSTATOS

1.	Kėdainių rajono savivaldybės (toliau – Savivaldybė) gabių mokinių skatinimo tvarkos aprašas (toliau – Aprašas) reglamentuoja Savivaldybės gabių mokinių skatinimą Savivaldybės biudžeto lėšomis, komisijos sudarymą, asmenis, kurie gali gauti piniginį prizą ar pretenduoti į kelionės išlaidų apmokėjimą, piniginių prizų dydžius, piniginių prizų skyrimo ir kelionės išlaidų apmokėjimo tvarką, prizų įteikimą, visuomenės informavimą.
2. Tikslas – įvertinti ir skatinti gabius Savivaldybės bendrojo ugdymo mokyklose besimokančius mokinius, per vienus mokslo metus pasiekusius puikių rezultatų akademinėje, meno ir technikos veiklose bei Lietuvos mokyklų žaidynių sporto šakų varžybose. 
Punkto pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

3. Gabūs mokiniai skatinami iš Savivaldybės strateginio plano Aktyvios visuomenės ugdymo programai (01) skirtų asignavimų. 
Punkto pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

4. Savivaldybės tarybos kadencijos laikotarpiui meras sudaro 5 asmenų Savivaldybės gabių mokinių skatinimo komisiją (toliau – komisija): Savivaldybės tarybos Švietimo ir kultūros komiteto pirmininkas, komisijos pirmininkas; Savivaldybės vicemeras, kuruojantis švietimo sritį; Savivaldybės administracijos Švietimo, kultūros ir sporto skyriaus vedėjas; Savivaldybės administracijos Švietimo, kultūros ir sporto skyriaus vyriausiasis specialistas; Kėdainių švietimo pagalbos tarnybos direktorius. Komisijos sekretoriaus pareigas atlieka Švietimo, kultūros ir sporto skyriaus vyriausiasis specialistas, koordinuojantis duomenų rinkimą apie gabius mokinius. 
Punkto pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

5. Komisijos posėdis organizuojamas per 15 darbo dienų nuo prašymų pateikimo termino pabaigos. Komisijos posėdis laikomas teisėtu, jei jame dalyvauja ne mažiau kaip du trečdaliai komisijos narių. Komisijai informaciją pateikia komisijos sekretorius. Komisijos sprendimai priimami komisijos posėdyje atviru balsavimu posėdyje dalyvaujančių Komisijos narių balsų dauguma. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų „už“ gauta tiek pat, kiek „prieš“, taip pat kai balsų „už“ gauta tiek pat, kiek „prieš“ ir „susilaikiusių“ kartu sudėjus), balsuojama dar kartą. Jeigu balsavus dar kartą, balsai pasiskirsto po lygiai, skelbiama posėdžio pertrauka ir balsavimas tęsiamas pasibaigus pertraukai. Jeigu balsavus dar kartą, balsai pasiskirsto po lygiai, sprendimą lemia Komisijos pirmininko balsas. Komisijos sprendimai įforminami protokolu. 
Punkto pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

6.	Interesų konfliktas mutatis mutandis suprantamas, kaip tai numatyta Lietuvos Respublikos viešų ir privačių interesų derinimo įstatyme. Komisijos nariai dėl galimo interesų konflikto turi pasirašyti nešališkumo deklaraciją ir konfidencialumo pasižadėjimą (Aprašo 1 ir 2 priedai). Pasirašytos nešališkumo deklaracijos ir konfidencialumo pasižadėjimai perduodami komisijos sekretoriui.
7.	Apraše vartojamos sąvokos:
7.1.	gabus mokinys – talentingas, motyvuotas, turintis ypatingų gebėjimų mokinys, išsiskiriantis savo pasiekimais tarp panašios patirties ir aplinkos bendraamžių šalies ar tarptautinėse olimpiadose vienoje ar keliose akademinės, meno, technikos ar sporto, tame tarpe ir neįgaliųjų veiklose; mokinys yra gavęs vieną ar daugiau valstybinio brandos egzamino 100 balų įvertinimą(us), ar abiturientas, įgijęs vidurinį išsilavinimą ir gavęs brandos atestatą su pagyrimu;
7.2. šalies olimpiada – skirtingų pavadinimų (konkursas, žaidynės, olimpiada) renginys šalyje, kuriame patikrinamos mokinių žinios, gebėjimai ir įgūdžiai varžantis ne mažiau kaip su penkių savivaldybių atstovais / komandomis ir nustatomi laimėtojai; 
Papunkčio pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

7.3. tarptautinė olimpiada – konkursas, olimpiada, kurioje dalyvaujantis mokinys varžosi ne mažiau kaip su penkių šalių atstovais; 
Papunkčio pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

7.4.	laimėtojas – šalies ar tarptautinės olimpiados, pirmosios, antrosios ar trečiosios vietos prizininkas (diplomantas, laureatas, nugalėtojas); ar mokinys, gerai pasirodęs Lietuvos mokinių mokomojo dalyko olimpiadoje, tačiau neužėmęs prizinės vietos, ir šalies etapo vertinimo komisijos sprendimu apdovanotas Pagyrimo raštu; ar akademinės veiklos olimpiados rajono etapo pirmosios–trečiosios vietos prizininkas ir atitinkamos šalies olimpiados dalyvis; ar abiturientas įgijęs vidurinį išsilavinimą ir gavęs brandos atestatą su pagyrimu ar už bent vieną išlaikytą valstybinį brandos egzaminą gavęs 100 balų;
7.5.	veiklos, kuriose mokiniai pasiekia puikių rezultatų:
7.5.1.	akademinė veikla – Bendrųjų ugdymo planų atskirų ugdymo sričių dalykai, valstybiniai brandos egzaminai;
7.5.2.	meno veikla – aprėpia kultūrinį ir estetinį ugdymą: muziką, dailę, choreografiją, teatrą, meninį (raiškųjį) skaitymą, liaudies meną ar oratorinį meną;
7.5.3.	technikos veikla – techninių konstruktorių ir modeliuotojų veikla;
7.5.4. fizinio aktyvumo ir sporto veikla – Lietuvos mokyklų žaidynių atskirų sporto šakų varžybos. 
Papunkčio pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

II SKYRIUS
TEISĖ GAUTI PINIGINIUS PRIZUS IR KELIONĖS IŠLAIDŲ KOMPENSACIJĄ

8.	Savivaldybės biudžeto lėšos naudojamos skirti piniginius prizus ir apmokėti kelionės išlaidas.
9.	Piniginiai prizai skiriami mokiniams:
9.1.	laimėjusiems tris pirmąsias vietas šalies ar tarptautinėse akademinės, meno, technikos ir sporto veiklos olimpiadose;
9.2.	Lietuvos mokinių mokomojo dalyko olimpiados šalies etape apdovanotiems Švietimo, mokslo ir sporto ministerijos laureato diplomu;
9.3.	gerai pasirodžiusiems Lietuvos mokinių mokomojo dalyko olimpiados šalies etape, tačiau neužėmusiems prizinės vietos, ir šalies etapo vertinimo komisijos sprendimu apdovanotiems pagyrimo raštu;
9.4.	laimėjusiems pirmąją-trečiąją vietą Lietuvos mokinių mokomojo dalyko olimpiados rajono etape ir dalyvavusiems atitinkamoje šalies olimpiadoje;
9.5.	abiturientams, gavusiems brandos atestatą su pagyrimu;
9.6.	abiturientams bent vieną valstybinį brandos egzaminą išlaikiusiems 100 balų.
10.	Piniginiai prizai nustatomi mokiniams už pasiekimus:
10.1.	Lietuvos neformaliojo švietimo agentūros organizuojamose akademinės veiklos olimpiadose pagal Lietuvos Respublikos švietimo, mokslo ir sporto ministro patvirtintą Lietuvos mokinių dalykinių olimpiadų, konkursų ir kitų renginių grafiką, į kurias mokinys patenka laimėjęs ne mažiau kaip du atrankos etapus;
10.2.	meno srities išvardintose šalies ir tarptautinėse olimpiadose:
10.2.1. Nacionalinis Jono Švedo konkursas;
10.2.2. Respublikinis Juozo Pakalnio jaunųjų atlikėjų pučiamaisiais ir mušamaisiais instrumentais konkursas;
10.2.3. Respublikinis akordeonistų konkursas;
10.2.4. Respublikinis dailės darbų konkursas;
10.2.5. Tarptautinis dailės darbų konkursas;
10.2.6. Lietuvos dailės, muzikos ir meno mokyklų konkursai;
10.2.7. Lietuvos vaikų ir moksleivių televizijos konkursas „Dainų dainelė“;
10.2.8. Lietuvos vaikų ir moksleivių – lietuvių liaudies kūrybos atlikėjų – konkursas „Tramtatulis“;
10.2.9. Lietuvos moksleivių liaudies dailės konkursas „Sidabro vainikėlis“;
10.2.10. Lietuvos lėlių teatrų konkursas „Molinuko teatras“;
10.2.11. Lietuvos moksleivių folklorinių šokių varžytuvės „Patrepsynė“;
10.2.12. Lietuvos vaikų ir jaunimo chorų festivalis-konkursas „Mes Lietuvos vaikai“;
10.2.13. Lietuvos vaikų ir moksleivių liaudiškų šokių grupių, ansamblių ir šokių studijų konkursinis festivalis „Aguonėlė“;
10.3. Lietuvos neformaliojo švietimo agentūros keliais atrankiniais etapais organizuojamuose konkursuose ir varžybose;
10.4. Lietuvos mokyklų žaidynių sporto šakų finalinėse varžybose;
10.5. kitose, komisijos sprendimu, reikšmingose šalies ir (ar) tarptautinėse olimpiadose, organizuojamose keliais atrankiniais etapais ir kuriose mokiniai varžosi ne mažiau kaip su penkių savivaldybių (šalių) atstovais / komandomis. 
Punkto pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

11.	Piniginių prizų dydžiai apskaičiuojami naudojant bazinės socialinės išmokos (toliau – BSI) dydį:
11.1.	šalies olimpiadose:
	Klasės
	Rajono etapo prizinės vietos laimėtojas ir atitinkamos šalies olimpiados dalyvis
	Mokomojo dalyko olimpiados Pagyrimo raštas
	3 vieta
	2 vieta
	1 vieta
	Mokomojo dalyko olimpiados laureatas

	1–4 kl.
	
1 BSI
	–
	1 BSI
	1,5 BSI
	2 BSI
	–

	5–8 kl.
	
	–
	2 BSI
	2,5 BSI
	3 BSI
	–

	9–12 kl.
	
	2 BSI
	3 BSI
	4 BSI
	5 BSI
	6 BSI



11.2.	tarptautinėse olimpiadose:
	Klasės
	3 vieta
	2 vieta
	1 vieta
	GRAND PRIX
meno veikloje

	1–4 kl.
	2,5 BSI
	3 BSI
	3,5 BSI
	4 BSI

	5–8 kl.
	3,5 BSI
	4 BSI
	4,5 BSI
	5 BSI

	9–12 kl.
	5,5 BSI
	6 BSI
	7 BSI
	8 BSI



11.3.	mokinių grupėms, komandoms:
	Komandos dydis
	Už 1–3 vietą

	
	Šalies etapas
	Tarptautinis etapas

	Ne daugiau kaip 4 asmenys
	2 BSI
	4 BSI

	Nuo 5 iki 9 asmenų
	4 BSI
	6 BSI

	Ne mažiau kaip 10 asmenų
	8 BSI
	10 BSI



11.4.	abiturientams:
11.4.1.	 valstybinius brandos egzaminus išlaikiusiems 100 balų, po 4 BSI už kiekvieną egzaminą;
11.4.2.	 gavusiems brandos atestatą su pagyrimu – 8 BSI. 
12.	Mokiniui, per vienerius mokslo metus laimėjusiam keliose šalies ir (ar) tarptautinėse olimpiadose ir atitinkančiam šio Aprašo 9.1–9.4 papunkčių reikalavimus, skiriamas tik vienas piniginis prizas už aukščiausią pasiekimą.
13.	Abiturientams piniginiai prizai pagal šio Aprašo 9.5–9.6 papunkčius skiriami neatsižvelgiant į jų pasiekimus šalies ir tarptautinėse olimpiadose.
14.	Piniginiai prizai, lėšos mokinių ir juos lydinčių mokytojų, kultūros įstaigų darbuotojų kelionės išlaidoms apmokėti, komisijos siūlymu, skiriami savivaldybės administracijos direktoriaus įsakymu.
15.	Paskyrus piniginius prizus gabiems mokiniams ir abiturientams, likusios lėšos, komisijos sprendimu, skiriamos:
15.1.	apmokėti kelionės išlaidas mokinių ir juos lydinčių mokytojų ar kultūros įstaigų darbuotojų, vykusių į šalies olimpiadas pagal švietimo, mokslo ir sporto ministro patvirtintą Lietuvos mokinių dalykinių olimpiadų, konkursų ir kitų renginių grafiką ar meno veiklos konkursus išvardintus šio Aprašo 10.2 papunktyje;
15.2.	šalies etapą laimėjusiam mokiniui apmokėti dalį kelionės išlaidų, vykti į stovyklą pasirengti tarptautinei akademinės veiklos olimpiadai.
16.	Paaiškėjus, kad piniginiams prizams ir kelionės išlaidų kompensavimui lėšų poreikis yra didesnis nei biudžete suplanuota lėšų, komisijos motyvuotu sprendimu proporcingai mažinamas piniginio prizo dydis ir mažinamos lėšos mokinių ir juos lydinčių mokytojų, kultūros įstaigų darbuotojų kelionės išlaidoms apmokėti.

III SKYRIUS
PINIGINIŲ PRIZŲ SKYRIMO IR KELIONĖS IŠLAIDŲ APMOKĖJIMO TVARKA

17.	Komisijai teikia dokumentus:
17.1. motyvuotą prašymą dėl piniginio prizo skyrimo mokiniui, kuris yra šalies ar tarptautinės olimpiados laimėtojas, teikia bendrojo ugdymo mokyklos, neformaliojo vaikų švietimo mokyklos, Kultūros centro direktorius kasmet iki gegužės 15 d. Prašyme nurodo mokinio vardą, pavardę, klasę, mokinį(-ius) olimpiadai ruošusio mokytojo(-ų) ar konsultanto(-ų) vardą(us) ir pavardę(es), dalyką, pažymi, ar mokinio laimėjimas individualus ar yra kelių mokinių bendro darbo rezultatas. Prie prašymo prideda mokinio laimėjimą patvirtinančio dokumento kopiją, tarptautinės olimpiados protokolų kopijas; 
Papunkčio pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

17.2.	bendrojo ugdymo mokyklos direktorius teikia prašymą apie abiturientus, kurie gavo brandos atestatą su pagyrimu, ir apie abiturientus, kurie valstybinius brandos egzaminus išlaikė 100 balų, bei apie juos ruošusius mokytojus, per tris darbo dienas po valstybinių brandos egzaminų rezultatų protokolų gavimo;
17.3.	bendrojo ugdymo mokyklos, kultūros įstaigos direktorius teikia prašymą apmokėti kelionės išlaidas mokiniams ir juos lydėjusiems mokytojams, kultūros įstaigos darbuotojams, kurie vyko į šalies olimpiadas pagal švietimo, mokslo ir sporto ministro patvirtintą Lietuvos mokinių dalykinių olimpiadų, konkursų ir kitų renginių grafiką ar meno srities konkursus, išvardintus šio Aprašo 10.2 papunktyje kasmet, iki gegužės 30 d. Kartu su prašymu pateikiami išlaidas patvirtinantys dokumentai ar jų kopijos;
17.4.	šalies etapą laimėjęs mokinys ar jo tėvai (globėjai, rūpintojai) teikia motyvuotą prašymą apmokėti dalį kelionės išlaidų mokiniui vykti į stovyklą pasirengti tarptautinei akademinės veiklos olimpiadai. Prašyme nurodo atsiskaitomąją sąskaitą. Prie prašymo prideda kelionės išlaidas patvirtinančius dokumentus.
18.	Komisija gali paprašyti, kad mokyklos patikslintų duomenis, pateiktų papildomos informacijos.
19.	Prašymą dėl piniginio prizo pervedimo teikia mokinys ar jo tėvai (globėjai, rūpintojai) Savivaldybės administracijos Apskaitos skyriui pagal pateiktą formą (Aprašo 3 ir 4 priedai). 
20.	Laimėtojams paskirtos lėšos pervedamos:
20.1.	piniginis prizas – į mokinio ar jo tėvų (globėjų, rūpintojų) nurodytą atsiskaitomąją sąskaitą;
20.2.	mokinio vykimo į pasirengimo tarptautinei akademinės veiklos olimpiadai stovyklą dalis kelionės išlaidų – į mokinio nurodytą atsiskaitomąją sąskaitą;
20.3.	vykimo į šalies olimpiadas mokinių ir juos lydėjusių mokytojų, kultūros įstaigų darbuotojų kelionės išlaidos – į mokyklos, kultūros įstaigos atsiskaitomąją sąskaitą, nurodytą prašyme.
21.	Komisijos nariams ir Savivaldybės Apskaitos skyriaus specialistams pateikti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).

IV SKYRIUS
PINIGINIŲ PRIZŲ ĮTEIKIMAS IR VISUOMENĖS INFORMAVIMAS 

22.	Piniginiai prizai mokiniams laimėtojams ir abiturientams per dešimt darbo dienų pervedami po Savivaldybės administracijos direktoriaus įsakymo pasirašymo dienos. 
23.	Mero padėkos įteikiamos:
23.1. mokiniams laimėtojams, juos ruošusiems mokytojams, kultūros įstaigų darbuotojams – iškilmingos šventės, organizuojamos ugdymo proceso pabaigoje, metu; 
Papunkčio pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

23.2.	abiturientams ir juos ruošusiems mokytojams – po valstybinių brandos egzaminų sesijos, abiturientų pagerbimo šventės metu.
24. Informacija apie mokinius, apdovanotus piniginiais prizais, ir juos ruošusius mokytojus, kultūros įstaigų darbuotojus skelbiama Savivaldybės interneto svetainėje. 
Punkto pakeitimai:
Nr. TS-135, 2025-04-25, paskelbta TAR 2025-04-30, i. k. 2025-07754

V SKYRIUS
BAIGIAMOSIOS NUOSTATOS

25.	Komisijos sprendimai galutiniai ir neapskundžiami.
26.	Komisijos darbo kontrolę atlieka Savivaldybės Kontrolės ir audito tarnyba teisės aktų nustatyta tvarka.
27.	Šis Aprašas priimamas, keičiamas ir (ar) papildomas Kėdainių rajono savivaldybės tarybos sprendimu.

________________________________


Kėdainių rajono savivaldybės gabių 
mokinių skatinimo tvarkos aprašo
1 priedas

NEŠALIŠKUMO DEKLARACIJA DĖL OBJEKTYVIŲ SPRENDIMŲ PRIĖMIMO BEI VIEŠŲJŲ IR PRIVAČIŲ INTERESŲ KONFLIKTO VENGIMO

______________
(data)
Aš, _____________________________________________, būdamas (-a) Kėdainių rajono 
(vardas, pavardė)
savivaldybės gabių mokinių skatinimo komisijos nariu (-e) ar komisijos sekretoriumi (-e):
PASIŽADU:	
1. savo pareigas atlikti objektyviai, dalykiškai, be išankstinio nusistatymo, vadovaudamasis (-i) įstatymų viršenybės, skaidrumo, nešališkumo, teisėtumo, sąžiningumo principais;
2. informuoti rajono savivaldybės gabių mokinių skatinimo komisijos pirmininką apie esamą interesų konfliktą ir nusišalinti nuo dalyvavimo tolesnėje procedūroje, jei man dalyvaujant, rengiant, svarstant ar priimant komisijos sprendimus:
2.1. šiose procedūrose dalyvauja asmenys, iš kurių aš ar man artimi asmenys gauna bet kokios rūšies pajamų ar kitokio pobūdžio naudos;
2.2. aš ar man artimi asmenys yra procedūrose dalyvaujančio juridinio asmens steigėjas (‑a), akcininkas (-a) ar dalininkas (-ė), darbuotojas (-a) ar valdymo organo narys (-ė);
2.3. dėl bet kokių kitų aplinkybių negaliu laikytis 1 punkte nustatytų principų;
3. jei paaiškėtų, kad mano dalyvavimas rengiant, svarstant ar priimant komisijos sprendimus gali sukelti interesų konfliktą, pasižadu nedelsdamas (-a) informuoti apie tai komisijos pirmininką ir nusišalinti nuo sprendimo priėmimo procedūros.

Žinau, kad kilus šališkumo ar interesų konflikto grėsmei galiu būti nušalintas (-a) nuo dalyvavimo tolesnėje procedūroje.

Man išaiškinta, kad man artimi asmenys yra artimieji giminaičiai bei svainystės ryšiais susiję asmenys, kaip jie apibrėžti Lietuvos Respublikos civilinio kodekso 3.135 ir 3.136 straipsniuose, taip pat sutuoktinis, sugyventinis ar partneris, sutuoktinio, sugyventinio ar partnerio vaikai (įvaikiai), tėvai (įtėviai), broliai (įbroliai), seserys (įseserės) bei mano įtėviai, įvaikiai, įbroliai, įseserės.



___________________                          ________________                  _______________________
(nurodomos pareigos                                    (parašas)                               (vardas ir pavardė)  
komisijoje) 



Kėdainių rajono savivaldybės gabių 
mokinių skatinimo tvarkos aprašo
2 priedas

KONFIDENCIALUMO PASIŽADĖJIMAS 
VIEŠAI NESKELBTI IR NEPLATINTI GAUTOS INFORMACIJOS

_______________
(data)

Aš, __________________________________, būdamas (-a) Kėdainių rajono savivaldybės
(vardas pavardė)
gabių mokinių skatinimo komisijos nariu (-e) ar komisijos sekretoriumi (-e):
PASIŽADU:
1. saugoti ir tik teisės aktų nustatytais tikslais ir tvarka naudoti konfidencialią informaciją, kuri man taps žinoma, esant Kėdainių rajono savivaldybės gabių mokinių skatinimo komisijos nariu (-e);
2. man patikėtus dokumentus ar duomenis saugoti tokiu būdu, kad tretieji asmenys neturėtų galimybės su jais susipažinti ar jais pasinaudoti, neatskleisti tretiesiems asmenims konfidencialios informacijos;
3. nepasilikti jokių man pateiktų dokumentų kopijų;
4. savo ir (ar) man artimų asmenų privačių interesų naudai nesinaudoti ir neleisti naudotis informacija, kurią įgijau dalyvaudamas (-a) svarstant, rengiant ar priimant Kėdainių rajono savivaldybės gabių mokinių skatinimo komisijos sprendimą, kitokia tvarka ir mastu, nei nustato Lietuvos Respublikos teisės aktai.

Esu įspėtas (-a), kad, pažeidęs (-usi) šį pasižadėjimą, turėsiu atsakyti teisės aktų nustatyta tvarka.
Man išaiškinta, kad man artimi asmenys yra artimieji giminaičiai bei svainystės ryšiais susiję asmenys, kaip jie apibrėžti Lietuvos Respublikos civilinio kodekso 3.135 ir 3.136 straipsniuose, taip pat sutuoktinis, sugyventinis ar partneris, sutuoktinio, sugyventinio ar partnerio vaikai (įvaikiai), tėvai (įtėviai), broliai (įbroliai), seserys (įseserės) bei mano įtėviai, įvaikiai, įbroliai, įseserės.



___________________                          ________________                  _______________________
(nurodomos pareigos                                    (parašas)                               (vardas ir pavardė)  
komisijoje) 



Kėdainių rajono savivaldybės gabių 
mokinių skatinimo tvarkos aprašo
3 priedas

______________________________________________
(mokinio, vyresnio nei 16 metų, vardas, pavardė)

______________________________________________
(telefonas)

Kėdainių rajono savivaldybės administracijos
Apskaitos skyriui

PRAŠYMAS
DĖL PINIGINIO PRIZO PERVEDIMO

20___ m. birželio       d.
Kėdainiai


Prašau man skirtą piniginį prizą pervesti į mano banko sąskaitą:

__________________________________________________________________;
(mokinio banko sąskaitos Nr.)

Mokinio asmens kodas ___________________________________.



1. Esu informuotas (-a) ir sutinku, kad Prašymo gavėjas (-a) mano asmens duomenis (vardas, pavardė, telefono numeris, banko sąskaitos numeris, asmens kodas) naudotų tik piniginio prizo, paskirto Kėdainių rajono savivaldybės administracijos direktoriaus įsakymu, pervedimui ir duomenis saugos tokiu būdu, kad tretieji asmenys neturėtų galimybės su asmens duomenimis susipažinti ar jais pasinaudoti, neatskleis jų tretiesiems asmenims.
2. Sutinku, kad Kėdainių rajono savivaldybės administracija, juridinio asmens kodas 188768545, J. Basanavičiaus g. 36, Kėdainiai, tel. (8 347) 69 550, veikdama kaip duomenų valdytojas tvarkytų mano asmens duomenis, vadovaudamasi BDAR 6 straipsnio 1 dalies a punktu (sutikimo pagrindu): gabių mokinių įvertinimo ir skatinimo tikslu, kuris numatytas Kėdainių rajono savivaldybės gabių mokinių skatinimo tvarkos apraše, nustatant piniginio prizo gavėjo tapatybę.
3. Esu informuotas (-a), jog turiu šias duomenų subjekto teises: teisę susipažinti su savo duomenimis ir kaip jie yra tvarkomi; teisę reikalauti ištaisyti arba, atsižvelgiant į asmens duomenų tvarkymo tikslus, papildyti neišsamius asmens duomenis; teisę prašyti savo duomenis sunaikinti arba sustabdyti duomenų tvarkymo veiksmus (išskyrus saugojimą); teisę prašyti, kad asmens duomenų tvarkymas būtų apribotas; teisę į duomenų perkėlimą; teisę atšaukti sutikimą; pateikti skundą ir pasikonsultuoti su Kėdainių rajono savivaldybės administracijos duomenų apsaugos pareigūnu el. p. duomenu.sauga@kedainiai.lt. Suprantu, kad mano teisės gali būti įgyvendintos tik nustačius mano tapatybę, taip pat kiekvienu konkrečiu atveju įvertinus mano prašymo pagrįstumą.
Daugiau informacijos apie asmens duomenų apsaugą galite rasti interneto svetainės www.kedainiai.lt skyriuje „Asmens duomenų apsauga“.
4. Sutikimas / nesutinkimas, kad informacija apie mano laimėjimą būtų skelbiama Savivaldybės interneto svetainėje (pasirinkti vieną variantą):
    sutinku;
    nesutinku.


______________                _________________________________
(parašas)		                    (mokinio vardas, pavardė)



Kėdainių rajono savivaldybės gabių 
mokinių skatinimo tvarkos aprašo
4 priedas

_____________________________________________________
(mokinio, jaunesnio nei 16 metų, tėvų (globėjų, rūpintojų) vardas, pavardė)

______________________________________________
(telefonas)

Kėdainių rajono savivaldybės administracijos
Apskaitos skyriui

PRAŠYMAS
DĖL PINIGINIO PRIZO PERVEDIMO

20__ m. birželio       d.
Kėdainiai


Prašau mano vaikui,                                                                  , skirtą piniginį prizą pervesti į 
(vaiko vardas, pavardė)
banko sąskaitą (rašyti sąskaitos Nr. ir asmens kodą arba tik vaiko, arba tik tėvų (globėjų, rūpintojų)):

_______________________________    ir    ____________________________ 
(mano vaiko banko sąskaitos Nr.)	                  (mano vaiko asmens kodas)

ARBA

_______________________________    ir    ____________________________ 
(tėvų (globėjų, rūpintojų) banko sąskaitos Nr.)              (tėvų (globėjų, rūpintojų) asmens kodas)

1. Esu informuotas (-a) ir sutinku, kad Prašymo gavėjas (-a) mano ir mano vaiko asmens duomenis (vardas, pavardė, telefono numeris, banko sąskaitos numeris, asmens kodas) naudotų tik piniginio prizo, paskirto Kėdainių rajono savivaldybės administracijos direktoriaus įsakymu, pervedimui ir duomenis saugos tokiu būdu, kad tretieji asmenys neturėtų galimybės su asmens duomenimis susipažinti ar jais pasinaudoti, neatskleis jų tretiesiems asmenims.
2. Sutinku, kad Kėdainių rajono savivaldybės administracija, juridinio asmens kodas 188768545, J. Basanavičiaus g. 36, Kėdainiai, tel. (8 347) 69 550, veikdama kaip duomenų valdytojas tvarkytų mano asmens duomenis, vadovaudamasi BDAR 6 straipsnio 1 dalies a punktu (sutikimo pagrindu): gabių mokinių įvertinimo ir skatinimo tikslu, kuris numatytas Kėdainių rajono savivaldybės gabių mokinių skatinimo tvarkos apraše, nustatant piniginio prizo gavėjo tapatybę.
3. Esu informuotas (-a), jog turiu šias duomenų subjekto teises: teisę susipažinti su savo duomenimis ir kaip jie yra tvarkomi; teisę reikalauti ištaisyti arba, atsižvelgiant į asmens duomenų tvarkymo tikslus, papildyti neišsamius asmens duomenis; teisę prašyti savo duomenis sunaikinti arba sustabdyti duomenų tvarkymo veiksmus (išskyrus saugojimą); teisę prašyti, kad asmens duomenų tvarkymas būtų apribotas; teisę į duomenų perkėlimą; teisę atšaukti sutikimą; pateikti skundą ir pasikonsultuoti su Kėdainių rajono savivaldybės administracijos duomenų apsaugos pareigūnu el. p. duomenu.sauga@kedainiai.lt. Suprantu, kad mano teisės gali būti įgyvendintos tik nustačius mano tapatybę, taip pat kiekvienu konkrečiu atveju įvertinus mano prašymo pagrįstumą.
Daugiau informacijos apie asmens duomenų apsaugą galite rasti interneto svetainės www.kedainiai.lt skyriuje „Asmens duomenų apsauga“.
4. Sutikimas / nesutinkimas, kad informacija apie mano vaiko laimėjimą būtų skelbiama Savivaldybės interneto svetainėje 
(pasirinkti vieną variantą):
    sutinku;
    nesutinku.

______________          	_________________________________
(parašas)		  (mokinio tėvų (globėjų, rūpintojų) vardas, pavardė)



Pakeitimai:

1.
Kėdainių rajono savivaldybės taryba, Sprendimas
Nr. TS-135, 2025-04-25, paskelbta TAR 2025-04-30, i. k. 2025-07754
Dėl Kėdainių rajono savivaldybės tarybos 2024 m. balandžio 26 d. sprendimo Nr.TS-94 „Dėl Kėdainių rajono savivaldybės gabių mokinių skatinimo tvarkos aprašo patvirtinimo“ pakeitimo

